*****

ΚΑΝΟΝΙΣΜΟΣ (ΕΟΚ) αριθ. 3427/87 ΤΗΣ ΕΠΙΤΡΟΠΗΣ

της 16ης Νοεμβρίου 1987

για διαδικασίες εφαρμογής σχετικά με την παρέμβαση στον τομέα του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης (1), όπως τροποποιήθηκε τελευταία από τον κανονισμό (ΕΟΚ) αριθ. 1907/87 (2), και ιδίως το άρθρο 5 παράγραφος 6,

Εκτιμώντας:

ότι σύμφωνα με τις διατάξεις του άρθρου 5 παράγραφος 1 του κανονισμού (ΕΟΚ) αριθ. 1418/76 η αγορά στην παρέμβαση είναι δυνατή μόνον εάν η τιμή της αγοράς βρίσκεται κατά τη διάρκεια ορισμένης περιόδου κάτω από την τιμή παρέμβασης· ότι η διάταξη αυτή έχει ως στόχο να αποφευχθεί η προσφυγή στην παρέμβαση όταν μεσολαβεί έστω και ελάχιστη μεταβολή των τιμών και να ενεργοποιούνται οι αγορές στην παρέμβαση μόνο όταν το επίπεδο των τιμών αυτών παραμένει κάτω της τιμής παρέμβασης κατά τη διάρκεια ορισμένης περιόδου· ότι μια περίοδος δύο εβδομάδων ανταποκρίνεται σ' αυτό το στόχο·

ότι σύμφωνα με το νέο καθεστώς παρέμβασης που θεσπίστηκε με τον κανονισμό (ΕΟΚ) αριθ. 1907/87 οι αγορές στην παρέμβαση μπορούν να πραγματοποιούνται μόνο με βάση τη σύνδεση των τιμών της αγοράς με την τιμή παρέμβασης· ότι η τελευταία τιμή καθορίζεται για ένα ποιοτικό τύπο στο στάδιο του χονδρεμπορίου για εμπόρευμα που παραδίδεται αλλά δε ξεφορτώνεται στις αποθήκες του οργανισμού παρέμβασης· ότι, για λόγους λογιστικής, ενδείκνυται να καθορισθεί η τιμή της αγοράς στο ίδιο στάδιο·

ότι για την καλή διαχείριση του συστήματος παρέμβασης, η διαπίστωση της τιμής, πρέπει να περιορίζεται στην πλέον πλεονασματική αγορά· ότι για τον ίδιο σκοπό, πρέπει να διαπιστώνεται μόνον η τιμή της αγοράς της πλέον αντιπροσωπευτικής ποικιλίας στο μέρος της πλεονασματικής παραγωγής· ότι, εντούτοις, πρέπει να προβλεφθεί η δυνατότητα να λαμβάνεται υπόψη η κατάσταση της αγοράς στην Ισπανία όταν εξακριβώνονται πλεονάσματα·

ότι, για να ληφθεί απόφαση τερματισμού των αγορών στην παρέμβαση, πρέπει να καθορισθεί περίοδος παρατηρήσεως της καταστάσεως της αγοράς μεγαλύτερη από εκείνη που έχει ληφθεί υπόψη για την ενεργοποίηση των αγορών αυτών·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η αγορά στην παρέμβαση κατά τη διάρκεια της περιόδου που αναφέρεται στο άρθρο 5 παράγραφος 1 του κανονισμού (ΕΟΚ) αριθ. 1418/76 αποφασίζεται όταν, κατά τη διάρκεια περιόδου δύο συνεχών εβδομάδων, η τιμή της αγοράς, που διαπιστώνεται για καθεμία από τις εβδομάδες που λαμβάνονται υπόψη, βρίσκεται κάτω από τη τιμή παρέμβασης που ισχύει για την εν λόγω εβδομάδα.

2. Τερματίζονται οι αγορές στην παρέμβαση όταν η τιμή της αγοράς που διαπιστώνεται σύμφωνα με την παράγραφο 1 βρίσκεται, κατά τη διάρκεια μιας περιόδου τριών συνεχών εβδομάδων, σε επίπεδο ίσο ή μεγαλύτερο από την τιμή παρέμβασης που ισχύει κατά τη διάρκεια της εν λόγω περιόδου.

Ωστόσο, οι προσφορές που υποβάλλονται πριν από την απόφαση τερματισμού τέλος των αγορών στην παρέμβαση εξακολουθούν να ισχύουν.

Άρθρο 2

1. Νοείται ως «τιμή της αγοράς» κατά την έννοια του άρθρου 5 παράγραφος 1 του κανονισμού (ΕΟΚ) αριθ. 1418/76, η τιμή που διαπιστώνεται σύμφωνα με τις διατάξεις του άρθρου 3 στο στάδιο του χονδρεμπορίου, για εμπόρευμα που παραδίδεται στην αποθήκη φορτωμένο και για πληρωμή τοις μετρητοίς.

Οι τιμές νοούνται για ρύζι που ανάγεται στον ποιοτικό τύπο.

2. Τα κράτη μέλη στα οποία βρίσκονται οι αγορές που αναφέρονται στο άρθρο 3, ανακοινώνουν στην Επιτροπή, το αργότερο την Τετάρτη κάθε εβδομάδας, την τιμή που διαπιστώθηκε στις εν λόγω αγορές από την Τετάρτη της προηγούμενης εβδομάδας, καθώς και όλα τα βασικά στοιχεία των εν λόγω τιμών.

Άρθρο 3

Για τον παρόντα κανονισμό:

- η διαπίστωση των τιμών πραγματοποιείται στην αγορά του Vercelli,

- η ποικιλία που λαμβάνεται υπόψη είναι η ποικιλία Lido.

Ωστόσο, όταν στην ισπανική αγορά οι διαθέσιμες ποσότητες ρυζιού είναι πλεονασματικές κατά τρόπο σημαντικό, μπορούν να ληφθούν υπόψη οι τιμές της αγοράς της Valencia σχετικά με την ποικιλία Bahia.

Στην περίπτωση αυτή η τιμή της αγοράς που λαμβάνεται υπόψη για τους σκοπούς του παρόντος κανονισμού είναι ο μέσος όρος που προκύπτει από την ακόλουθη στάθμιση:

- τιμή που διαπιστώνεται στο Vercelli για την ποικιλία Lido: 95 %,

- τιμή που διαπιστώνεται στη Valencia για την ποικιλία Bahia: 5 %.

Άρθρο 4

Ο παρών κανονισμός αρχίζει να ισχύει την τρίτη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Νοεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 166 της 25. 6. 1976, σ. 1.

(2) ΕΕ αριθ. L 182 της 3. 7. 1987, σ. 51.